Tarybos direktyva
1964 m. liepos 30 d.
dėl koordinuoto metinio investicijų į pramonę tyrimo
(64/475/EEB)
EUROPOS EKONOMINĖS BENDRIJOS TARYBA,
atsižvelgdama į Europos ekonominės bendrijos steigimo sutartį, ypač į jos 213 straipsnį,
atsižvelgdama į Komisijos pateiktą projektą,
kadangi tam, kad galėtų atlikti pagal Sutartį patikėtas užduotis, Komisijai reikia turėti metinius statistinius duomenis, atspindinčius investicijų į Bendrijos pramonės šakas tendenciją;
kadangi 1962 metais atliekant pramonės tyrimą pirmą kartą buvo surinkti palyginami pagrindiniai duomenys, apibūdinantys svarbiausius pramonės ypatumus; kadangi toks surašymas negali būti dažnai atliekamas; kadangi metais tarp surašymų negali būti išsiverčiama be metinių tam tikrų pagrindinių dalykų statistinių duomenų; kadangi šiuo atžvilgiu investicijos yra tokios svarbios, kad daugumos valstybių narių statistikos tarnybos jau kelerius metus renka tokio pobūdžio duomenis;
kadangi metiniai statistiniai duomenys, kuriuos Komisijai perduoda visos valstybės narės, privalo būti suderintos formos (tiek koncepcijos, tiek metodikos atžvilgiu), kad juos suskirsčius pagal pramonės sektorius būtų gaunami palyginami visų šešių valstybių narių rezultatai,
PRIĖMĖ ŠIĄ DIREKTYVĄ:
1 straipsnis
Techniniais klausimais bendradarbiaudamos su Komisija, valstybės narės imasi visų reikiamų priemonių, kad atliktų koordinuotus metinius investicijų į pramonę tyrimus ir užtikrintų, kad pirmasis 1964 metų tyrimas būtų atliktas 1965 metais.
2 straipsnis
Šioje direktyvoje pramonės šaka apibrėžiama darant nuorodą į "Europos Bendrijų pramonės šakų nomenklatūrą" (NICE) [1].
Mažųjų įmonių tyrimas gali būti atliekamas taikant atsitiktinę atranką.
3 straipsnis
Registruojami rodikliai - tai su metinėmis investicinės veiklos išlaidomis (įskaitant pačių įmonių sukonstruotą įrangą) susiję rodikliai, kurie yra suskirstomi taip:
a) mašinos, įranga, transporto priemonės;
b) pastatų statyba;
c) esamų pastatų ir žemės pirkimas.
Jei įmanoma, socialinio pobūdžio investicijos registruojamos visuotinai, atskiroje ataskaitoje.
4 straipsnis
Atsižvelgiant į nacionalinės teisės aktus dėl statistinių duomenų slaptumo, pagal pramonės sektorius suskirstyti tyrimų rezultatai perduodami Komisijai.
5 straipsnis
Ši direktyva skirta valstybėms narėms.
Priimta Briuselyje, 1964 m. liepos 30 d.